Návrh NARIADENIE EURÓPSKEHO PARLAMENTU A RADY, ktorým sa menia nariadenia (ES) č. 850/98, (ES) č. 2187/2005, (ES) č. 1967/2006, (ES) č. 1098/2007, (ES) č. 254/2002, (ES) č. 2347/2002 a (ES) č. 1224/2009 a zrušuje nariadenie (ES) č. 1434/98, pokiaľ ide o povinnú vykládku /* COM/2013/0889 final - 2013/0436 (COD) */





DÔVODOVÁ SPRÁVA 1. KONTEXT NÁVRHU Jedným z ústredných cieľov reformy súčasnej spoločnej rybárskej politiky (ďalej len „SRP“)[1] je postupné odstránenie odhodených úlovkov vo všetkých rybolovných oblastiach Európskej únie (ďalej len „EÚ“) prostredníctvom zavedenia povinnej vykládky. Toto úsilie má viesť k lepšiemu využívaniu dostupných zdrojov a reaguje na očakávania verejnosti, aby sa prestali predajné ryby odhadzovať späť do mora. V posúdení vplyvu[2], ktoré sa uskutočnilo ako podklad návrhu základného nariadenia pre SRP, sa veľký objem odhodených úlovkov označuje za významný faktor prispievajúci k nedostatočnej environmentálnej udržateľnosti SRP. Európsky parlament na plenárnom hlasovaní vo februári 2013 schválil postupné zavedenie povinnej vykládky počínajúc rokom 2014 v prípade rybolovu pelagických druhov, druhov migrujúcich na veľké vzdialenosti a lososa v Baltskom mori, pričom v nasledujúcich rokoch sa má rozšíriť na všetky rybolovné oblasti v Únii. Neskôr vo februári sa Rada tiež jasne vyjadrila, že tento prístup podporuje, a schválila podobný časový harmonogram vykonávania. Následne Európsky parlament a Rada dospeli k politickej dohode o základnom nariadení a nový začiatok vykonávania povinnej vykládky bol stanovený na 1. januára 2015. Aby sa povinná vykládka mohla zaviesť, niektoré ustanovenia súčasných predpisov o technických opatreniach, riadiacich opatreniach a kontrole, ktoré sú v protiklade s povinnou vykládkou a ukladajú rybárom, aby ryby odhadzovali, sa musia odstrániť alebo zmeniť. Rada na júnovom zasadnutí[3] vydala vyhlásenie, v ktorom uviedla tento zámer a vyzvala Komisiu k urýchlenému konaniu, aby sa tieto zmeny po schválení reformy zapracovali do existujúcich predpisov. Zámerom Komisie je pri príprave reformy zároveň vypracovať nový rámec technických opatrení, ktorý by postupom času mal uľahčiť úplnú implementáciu povinnej vykládky v súlade s očakávaniami. Jeho súčasťou by navyše bol nový regionalizovaný prístup, ktorý by zahŕňal aj tvorbu viacročných plánov a plánov odhadzovania. Tento nový rámec však vtedy, keď začne povinnosť vykládky platiť pre prvú skupinu rybolovných oblastí, ešte takmer určite nebude hotový. Kým sa bude pripravovať, treba z právnych predpisov odstrániť právne a praktické prekážky, ktoré bránia prechodnému vykonávaniu. Pokiaľ ide o predpisy o technických opatreniach, viaceré ustanovenia súčasných predpisov sú v rozpore s povinnou vykládkou a ukladajú rybárom, aby úlovky odhadzovali. Konkrétne ide o predpisy týkajúce sa minimálnych veľkostí pri vykládke (MLS), pravidlá upravujúce zloženie úlovkov a ustanovenia o vedľajších úlovkoch. Minimálne veľkosti pri vykládke (MLS) sa upravujú v nariadení (ES) č. 850/98 o zachovaní zdrojov rybolovu prostredníctvom technických opatrení na ochranu mláďat morských organizmov[4], ktoré bolo zmenené najmä nariadením (EÚ) č. 227/2013[5], a v nariadení (ES) č. 2187/2005 na ochranu zdrojov rybolovu vo vodách Baltského mora, Beltov a Øresundu prostredníctvom technických opatrení, ktorým sa mení a dopĺňa nariadenie (ES) č. 1434/98 a zrušuje nariadenie (ES) č. 88/98[6]. Minimálne veľkosti pri vykládke sú prípustné veľkosti rýb, ktoré sa môžu ponechať na palube. Ryby nedosahujúce danú veľkosť sa v súčasnosti nesmú ponechávať na palube ani vykladať. Pri zavedení povinnej vykládky v prípade všetkých druhov podliehajúcich obmedzeniu výlovu sa minimálna veľkosť pri vykládke nahradí minimálnymi ochrannými referenčnými veľkosťami. Ryby nedosahujúce minimálnu ochrannú referenčnú veľkosť sa budú musieť vykladať, ale predaj takýchto úlovkov sa obmedzí na iné účely ako na ľudskú spotrebu. Osobitná situácia nastáva v Stredozemnom mori, v prípade ktorého platí nariadenie (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1624/94[7]. V tomto nariadení sa stanovuje, že morské organizmy, ktoré nedosahujú minimálnu veľkosť uvedenú v tomto nariadení, sa nesmú loviť, ponechávať na palube, prekladať na inú loď, vykladať, prenášať, skladovať, predávať, vystavovať ani ponúkať na predaj. Tieto minimálne veľkosti boli zavedené v roku 2007 a ich cieľom bolo prispieť k zlepšeniam, pokiaľ ide o výber podľa veľkosti nad rámec zlepšení, ktoré priniesli minimálne normy upravujúce vlastnosti výstroja používaného v príslušných rybolovných oblastiach. V Stredozemnom mori, kde platia minimálne výlovné veľkosti, sa tieto veľkosti nahradia minimálnymi ochrannými referenčnými veľkosťami, aby sa dosiahol súlad s uvedenou požiadavkou, podľa ktorej sa ryby nedosahujúce danú veľkosť budú musieť vykladať, ale ich použitie sa obmedzí na iné účely ako na ľudskú spotrebu. Pravidlá upravujúce zloženie úlovkov sa stanovujú v nariadení (ES) č. 850/98 a súvisiacich nariadeniach [nariadenie (ES) č. 1098/2007, ktorým sa ustanovuje viacročný plán pre populácie tresky v Baltskom mori a rybolov využívajúci tieto populácie[8], nariadenie (ES) č. 1434/98 určujúce podmienky, za ktorých sa môžu slede vykladať na breh na priemyselné účely okrem priamej ľudskej spotreby[9], nariadenie (ES) č. 254/2002, ktorým sa stanovujú opatrenia, ktoré sa majú uplatňovať v roku 2002 na obnovenie populácie tresky v Írskom mori (divízia ICES VIIa)[10] a nariadenie (ES) č. 2347/2002, ktorým sa zriaďujú požiadavky špecifického prístupu a pridružených podmienok, ktoré sa vzťahujú na rybolov hlbokomorských zásob rýb[11]]. V nariadení o Baltskom mori [nariadenie (ES) č. 2187/2005] sú podobné percentuálne podiely zloženia úlovkov, ale v prípade Stredozemného mora nie sú stanovené. Pravidlami upravujúcimi zloženie úlovkov sa stanovujú limity, ktoré sa musia splniť denne a na konci rybárskeho výjazdu. Ak rybári prekročia tieto limity, sú povinní odhodiť časť úlovku, aby vyvážili ponechané úlovky v súlade s pravidlami upravujúcimi zloženie úlovkov. Keď bude v účinnosti povinná vykládka, rybári už úlovky nebudú smieť odhadzovať, a tak treba odstrániť rozpor medzi pravidlami, ktoré budú aj naďalej regulovať zloženie úlovkov, a povinnosťou, ktorá rybárom ukladá vyložiť všetky úlovky. To sa dosiahne tým, že sa bude vyžadovať, aby sa všetky neželané úlovky morských organizmov spadajúcich pod povinnú vykládku, ktoré presiahnu povolené percentuálne podiely zloženia úlovkov, vykladali a započítavali do kvóty. Pravidlá upravujúce zloženie úlovkov sú prepojené s inými ustanoveniami (napr. rozsah veľkosti ôk, podmienky používania určitých kombinácií veľkostí oka) a podrobné pravidlá triedenia úlovkov na palube plavidiel sú tiež založené na percentuálnych podieloch zloženia úlovkov. Aj tieto pravidlá bude treba zosúladiť alebo zrušiť, aby sa odstránila povinnosť odhadzovať úlovky. V prípade nariadenia (ES) č. 1434/1998 pravidlá upravujúce zloženie úlovkov a súvisiace obmedzenia používania sleďov antarktických obsiahnuté v tomto nariadení už nie sú relevantné. Povinná vykládka sa bude uplatňovať na všetky podoby rybolovu pelagických druhov a priemyselného rybolovu vo vodách EÚ od 1. januára 2015 a bude vyžadovať, aby sa všetky ulovené slede antarktické vyložili a započítali do kvóty a aby sa všetky slede antarktické nedosahujúce minimálnu ochrannú referenčnú veľkosť používali na iné účely ako na ľudskú spotrebu. Toto nariadenie by sa malo zrušiť. Aj v predpisoch o technických ochranných opatreniach {nariadenie (ES) č. 850/98 a súvisiace predpisy [nariadenie (ES) č. 1098/2007 a nariadenie (ES) č. 254/2002], pokiaľ ide o vody Únie v Atlantiku a niektoré ďalšie vymedzené oblasti, a nariadenie (ES) č. 2187/200510, pokiaľ ide o vody Únie v Baltskom mori]} sa nachádzajú viaceré ustanovenia o vedľajších úlovkoch. Podobajú sa na pravidlá upravujúce zloženie úlovkov, ale týkajú sa konkrétnej oblasti alebo výstroja. Zvyčajne ide o odchýlky, ktorých cieľom je vo vymedzených oblastiach povoliť vedľajšie úlovky niektorých druhov v objeme 5 až 10 % za použitia určitých typov výstroja pri konkrétnych spôsoboch rybolovu. Úlovky nad rámec týchto limitov vedľajších úlovkov sa v súčasnosti musia odhadzovať. Podobne ako v prípade pravidiel upravujúcich zloženie úlovkov, táto situácia spôsobuje rozpor s povinnou vykládkou, lebo podľa súčasných predpisov musia rybári ryby vylovené nad rámec ustanovení o vedľajších úlovkoch odhadzovať, zatiaľ čo v súlade s povinnou vykládkou sa takéto ryby budú musieť vykladať. Preto sa uvedené predpisy musia upraviť podobne ako pravidlá upravujúce zloženie úlovkov tak, že sa z nich odstráni povinnosť odhadzovať úlovky. Navrhuje sa ešte jedna ďalšia zmena v prípade nariadenia (ES) č. 850/98, ktorá síce nie je spojená s povinnou vykládkou, ale je potrebná na zabezpečenie právnej istoty. Niekoľko členských štátov uviedlo, že súčasné ustanovenia týkajúce sa uzávery oblasti v divízii ICES VIb s cieľom chrániť mladé jedince tresky jednoškvrnnej vedú k nesprávnemu výkladu, čím vyvstávajú obavy o ochranu tresky jednoškvrnnej v tejto oblasti. Preto sa navrhuje zmeniť dotknutý článok v nariadení (ES) č. 850/98 tým, že sa súčasné znenie nahradí pôvodným znením uvedeným v prílohe III k nariadeniu (ES) č. 43/2009, aby sa predišlo akémukoľvek nesprávnemu výkladu. Nariadenie Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006[12], takisto treba zosúladiť s povinnou vykládkou. Potrebné zmeny zahŕňajú zmeny oprávnení na rybolov, evidenciu údajov o všetkých úlovkoch, najmä ak nedosahujú minimálnu ochrannú referenčnú veľkosť, vyššiu mieru tolerancie, pokiaľ ide o odhad úlovkov pod 50 kg v lodných denníkoch a vyhláseniach o prekládke, stanovenie pravidiel upravujúcich diaľkové elektronické monitorovanie na účely evidencie údajov potrebných na monitorovanie povinnej vykládky na mori, oddelené skladovanie úlovkov a dohľad nad obchodovaním s úlovkami, ktoré nedosahujú minimálnu ochrannú referenčnú veľkosť, stanovenie podmienok, za ktorých možno na účely monitorovania povolať kontrolných pozorovateľov a vymedzenie porušenia povinnej vykládky ako závažné porušenie právnych predpisov. Vzhľadom na zavedenie povinnej vykládky v spojení s niektorými novými flexibilitami medziročných kvót treba upraviť aj niektoré existujúce pravidlá odpočítavania z kvót a z rybolovného úsilia. Všetky tieto zmeny vyplývajú z pravidiel v rámci reformy SRP. Keďže na prvú skupinu rybolovných oblastí sa začne vzťahovať povinná vykládka v roku 2015, týmto nariadením by sa mali zmeniť aj príslušné ustanovenia predpisov o technických, riadiacich a kontrolných opatreniach, aby sa včas odstránili právne prekážky v uplatňovaní povinnej vykládky. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Nevykonalo sa nijaké špecifické posúdenie vplyvu, keďže vplyv zavedenia povinnej vykládky už bol posúdený v rámci posúdenia vplyvu, ktoré bolo jedným z podkladov reformy SRP. V rámci posúdenia vplyvu[13] bol kvantifikovaný vplyv politík zameraných na zníženie objemu odhodených úlovkov vrátane zákazu odhadzovania. Toto posúdenie malo dve fázy. Prvá fáza zahŕňala rad teoretických štúdií o rozsahu postupov odhadzovania úlovkov v EÚ a opis politík na zabránenie odhadzovaniu úlovkov v mnohých rybolovných oblastiach (na Islande, v Nórsku, Škótsku a Dánsku). Okrem toho bola klasifikovaná úroveň odhadzovania v rybolovných oblastiach EÚ a napokon boli zrealizované osobitné štúdie odhadzovania úlovkov v rybolovných oblastiach Stredozemného mora. V druhej analytickej fáze bol posúdený vplyv rôznych politických alternatív na zabránenie odhadzovaniu úlovkov v rybolovných oblastiach EÚ vrátane účinkov zmien v selektívnosti rybárskeho výstroja a zavedenia nových technických opatrení, ako napríklad uzatvorenie rybolovnej oblasti v reálnom čase. Táto analýza ukázala, že zavedenie politiky na zabránenie odhadzovaniu úlovkov založenej na účinnejších technických opatreniach a odstránenie neúčinných technických opatrení, ktoré vedú k odhadzovaniu úlovkov, bude mať za následok krátkodobé hospodárske straty, ale väčší strednodobý až dlhodobý prínos, najmä z environmentálneho a hospodárskeho hľadiska. Ďalšie posúdenie vplyvu by informácie získané z predchádzajúceho posúdenia nijako neznásobilo. Zmeny, ktoré treba zrealizovať v existujúcich predpisoch, sú pre riadne fungovanie novej SRP kľúčové. 3. PRÁVNE PRVKY NÁVRHU Zhrnutie navrhovaného opatrenia Základným krokom je uľahčiť vykonávanie povinnej vykládky plánované v rámci reformy spoločnej rybárskej politiky, a to odstránením všetkých existujúcich ustanovení technických opatrení a kontrolných predpisov EÚ, ktoré sú v rozpore s povinnou vykládkou. Právny základ Článok 43 ods. 2 Zmluvy o fungovaní Európskej únie. Zásada subsidiarity Návrh patrí do výlučnej právomoci Európskej únie. Zásada proporcionality Týmto návrhom sa menia existujúce opatrenia, preto nevzniká žiadna obava v súvislosti so zásadou proporcionality. Výber nástroja Navrhovaný nástroj: Nariadenie Európskeho parlamentu a Rady. Iné prostriedky by neboli primerané z tohto dôvodu: Nariadenia sa musia meniť nariadením. 4. VPLYV NA ROZPOČET Toto opatrenie nepredstavuje pre Úniu žiadne dodatočné výdavky. 2013/0436 (COD) Návrh NARIADENIE EURÓPSKEHO PARLAMENTU A RADY, ktorým sa menia nariadenia (ES) č. 850/98, (ES) č. 2187/2005, (ES) č. 1967/2006, (ES) č. 1098/2007, (ES) č. 254/2002, (ES) č. 2347/2002 a (ES) č. 1224/2009 a zrušuje nariadenie (ES) č. 1434/98, pokiaľ ide o povinnú vykládku EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[14], konajúc v súlade s riadnym legislatívnym postupom, keďže: (1) Ústredným cieľom nariadenia (EÚ) č. [xxxx] je postupné odstránenie odhodených úlovkov vo všetkých rybolovných oblastiach EÚ zavedením povinnej vykládky v prípade úlovkov druhov podliehajúcich obmedzeniam výlovu a druhov, na ktoré sa vzťahuje minimálna veľkosť v Stredozemnom mori. Aby sa povinná vykládka mohla zaviesť, niektoré ustanovenia súčasných technických opatrení a kontrolných predpisov, ktoré sú v protiklade s povinnou vykládkou a ukladajú rybárom, aby ryby odhadzovali, by sa mali odstrániť alebo zmeniť. (2) Očakáva sa vytvorenie nového rámca technických opatrení, ktoré bude nasledovať po reforme spoločnej rybárskej politiky (ďalej len „SRP“). Je nepravdepodobné, že tento nový rámec bude platiť už na začiatku roku 2015, keď sa prvý raz zavedie povinná vykládka, čo odôvodňuje zmenu alebo zrušenie určitých prvkov súčasných predpisov obsahujúcich technické opatrenia, aby sa odstránila nezlučiteľnosť týchto predpisov s povinnou vykládkou. (3) Konkrétne, aby sa zabezpečilo vykonávanie povinnej vykládky, malo by sa zmeniť nariadenie Rady (ES) č. 850/98 o zachovaní zdrojov rybolovu prostredníctvom technických opatrení na ochranu mláďat morských organizmov, a to tým, že sa bude vyžadovať, aby sa všetky neželané úlovky morských organizmov spadajúcich pod povinnú vykládku, ktoré presiahnu pravidlá upravujúce zloženie úlovkov, vykladali a započítali do kvóty; tým, že minimálne veľkosti pri vykládke morských organizmov spadajúcich pod povinnú vykládku sa nahradia minimálnymi ochrannými referenčnými veľkosťami; a tým, že sa bude vyžadovať, aby sa všetky neželané úlovky morských organizmov, ktoré presiahnu ustanovenia o vedľajších úlovkoch v konkrétnych oblastiach, v konkrétnom čase a v prípade konkrétnych typov rybárskeho výstroja, vykladali a započítavali do kvóty. (4) Okrem toho, aby sa zabezpečila právna istota, mali by sa zmeniť ustanovenia týkajúce sa uzávery oblasti v divízii ICES VIb s cieľom chrániť mláďatá tresky jednoškvrnnej. (5) S cieľom zabezpečiť implementáciu povinnej vykládky by sa malo zmeniť nariadenie Rady (ES) č. 2187/2005 na ochranu zdrojov rybolovu vo vodách Baltského mora, Beltov a Øresundu, ktorým sa mení a dopĺňa nariadenie (ES) č. 1434/98 a zrušuje nariadenie (ES) č. 88/98, a to tým, že sa bude vyžadovať, aby sa všetky neželané úlovky morských organizmov v Baltskom mori spadajúcich pod povinnú vykládku, ktoré presiahnu pravidlá upravujúce zloženie úlovkov, vykladali a započítavali do kvóty; tým, že minimálne veľkosti pri vykládke morských organizmov spadajúcich pod povinnú vykládku sa nahradia ochrannými referenčnými veľkosťami; a tým, že sa zakáže lov lososa a pstruha morského v konkrétnych časoch a konkrétnych oblastiach, s výnimkou situácií, keď sa na lov použijú pascové siete. (6) S cieľom zabezpečiť vykonávanie povinnej vykládky by sa malo zmeniť nariadenie Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a zrušuje nariadenie (ES) č. 1624/94, a to tým, že minimálne veľkosti pri vykládke morských organizmov spadajúcich pod povinnú vykládku sa nahradia minimálnymi ochrannými referenčnými veľkosťami bez toho, aby to negatívne ovplyvnilo koncept a vykonávanie súčasných minimálnych výlovných veľkostí, a tým, že sa zrušia pravidlá upravujúce lov sardiniek, ktoré už pri vykonávaní povinnej vykládky nie sú relevantné, lebo všetkým takýmto úlovkom sa v rámci možností zabráni a pokiaľ ide o neželané úlovky, budú sa vykladať, ale už sa nebudú používať na ľudskú spotrebu. (7) S cieľom zabezpečiť implementáciu povinnej vykládky by sa malo zmeniť nariadenie Rady (ES) č. 1098/2007, ktorým sa ustanovuje viacročný plán pre populácie tresky v Baltskom mori a rybolov využívajúci tieto populácie, a to tým, že sa bude vyžadovať, aby sa pri rybolove pomocou unášaných lovných šnúr a žiabroviek, zakliesňovacích sietí a viacstenných žiabroviek v konkrétnych oblastiach a v konkrétnom čase všetky neželané úlovky tresky vykladali a započítavali do kvóty. (8) S cieľom zabezpečiť implementáciu povinnej vykládky by sa malo zmeniť nariadenie Rady (ES) č. 254/2002, ktorým sa ustanovujú opatrenia, ktoré sa majú uplatňovať v roku 2002 na obnovu zásob tresky v Írskom mori (divízia ICES VIIa by sa mala zmeniť tým, že sa bude vyžadovať, aby sa pri rybolove hrebeňoviek malých vlečnou sieťou všetky neželané úlovky morských organizmov spadajúcich pod povinnú vykládku, ktoré presiahnu povolené percentuálne podiely vedľajších úlovkov, vykladali a započítavali do kvóty. (9) S cieľom zabezpečiť implementáciu povinnej vykládky by sa malo zmeniť nariadenie Rady (ES) č. 2347/2002, ktorým sa zriaďujú požiadavky špecifického prístupu a pridružených podmienok, ktoré sa vzťahujú na rybolov hlbokomorských zásob rýb, a to tým, že sa bude vyžadovať, aby sa všetky úlovky hlbokomorských druhov vykladali a započítavali do kvóty. (10) S cieľom zabezpečiť implementáciu povinnej vykládky by sa malo zmeniť aj nariadenie Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006, aby sa zabezpečil dohľad nad povinnou vykládkou. Na tento účel by sa oprávnenia na rybolov mali uplatňovať na rybolov, na ktorý sa vzťahuje povinná vykládka; údaje o úlovkoch každého druhu sa musia zaznamenávať bez ohľadu na hmotnostný prah; údaje o úlovkoch nedosahujúcich minimálne ochranné referenčné veľkosti by sa mali zaznamenávať oddelene; vzhľadom na to, že sa ťažko stanovuje presné množstvo malých úlovkov na palube rybárskeho plavidla, by sa mala na odhady malých úlovkov v lodných denníkoch a vyhláseniach o prekládke uplatňovať vyššia miera tolerancie; mali by sa stanoviť pravidlá upravujúce diaľkové elektronické monitorovanie na účely evidencie údajov potrebných na monitorovanie povinnej vykládky na mori; mali by sa stanoviť pravidlá upravujúce oddelené skladovanie úlovkov a dohľad nad obchodovaním s úlovkami, ktoré nedosahujú minimálnu ochrannú referenčnú veľkosť, a mali by stanoviť podmienky, za ktorých možno na účely monitorovania povolať kontrolných pozorovateľov. (11) Keďže odhodené úlovky predstavujú značné plytvanie a majú nepriaznivý vplyv na udržateľné využívanie morských biologických zdrojov a morských ekosystémov a keďže všeobecné dodržiavanie povinnej vykládky zo strany hospodárskych subjektov je nevyhnutné, ak má priniesť očakávané výsledky, porušenie povinnej vykládky by sa malo vymedziť ako závažné porušenie právnych predpisov. Vzhľadom na zavedenie povinnej vykládky v spojení s niektorými novými pravidlami upravujúcimi flexibilitu medziročných kvót treba upraviť aj niektoré pravidlá odpočítavania z kvót a z rybolovného úsilia. (12) Nariadenia (ES) č. 850/98, (ES) č. 2187/2005, (ES) č. 1967/2006, (ES) č. 1098/2007, (ES) č. 254/2002, (ES) č. 2347/2002 a (ES) č. 1224/2009 by sa preto mali zodpovedajúcim spôsobom zmeniť. (13) Nariadenie Rady (ES) č. 1434/1998 určujúce podmienky, za ktorých sa môžu slede vykladať na breh na priemyselné účely okrem priamej ľudskej spotreby, by sa malo zrušiť, keďže pravidlá upravujúce zloženie úlovkov a súvisiace obmedzenia používania sleďov antarktických obsiahnuté v tomto nariadení už nie sú vzhľadom na zavedenie povinnej vykládky relevantné, lebo všetky ulovené slede antarktické by sa mali vykladať a započítavať do kvóty a všetky slede antarktické, ktoré nedosahujú minimálnu ochrannú referenčnú veľkosť, by sa mali použiť na iné účely ako na ľudskú spotrebu, PRIJALI TOTO NARIADENIE: KAPITOLA 1 Technické opatrenia Článok 1 Zmeny nariadenia (ES) č. 850/98 Nariadenie (ES) č. 850/98 sa mení takto: 1. V článku 3 sa dopĺňa toto písmeno i): „i) neželané úlovky rozumie náhodné úlovky morských organizmov, ktorých lov je za relevantných okolností zakázaný.“ 2. Článok 4 sa mení takto: a) V odseku 1 sa dopĺňa tento pododsek: „Lov druhov uvedených v prílohách I až V s použitím veľkosti ôk, ktorá sa neuvádza v týchto prílohách pre daný druh, je zakázaný.“ b) V odseku 4 písm. a) sa dopĺňa tento pododsek: „Odchylne od prvého pododseku vykládky nie sú zakázané, ak podmienky stanovené v prílohe X nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ c) V odseku 4 písm. b) sa dopĺňa tento pododsek: „Odchylne od prvého pododseku vykládky nie sú zakázané, ak podmienky stanovené v prílohách I až V nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ d) V odseku 5 písm. a) sa dopĺňa tento pododsek: „V prípade morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx], množstvá ponechané na palube alebo preložené na inú loď v zmysle prvého pododseku zahŕňajú všetky ulovené morské organizmy.“ 3. V článku 5 ods. 1 sa dopĺňa tento pododsek: „V prípade morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx], množstvá na palube po vytriedení alebo pri vykládke v zmysle prvého pododseku zahŕňajú všetky ulovené morské organizmy.“ 4. V článku 7 ods. 5 sa dopĺňa tento pododsek: „Prvý pododsek sa neuplatňuje, ak sa na kôrovce rodu Pandalus vzťahuje povinná vykládka stanovená v článku 15 nariadenia (EÚ) [xxxx]. Tieto kôrovce sa však zakazuje loviť sieťou uvedenou v prvom pododseku, ktorá nie je vybavená v súlade s uvedeným pododsekom. Neželané úlovky ulovené takouto sieťou sa vyložia a započítajú do kvóty.“ 5. V článku 10 sa dopĺňa tento pododsek: „Odchylne od prvého pododseku písm. b) nie je zakázané morské organizmy ponechávať na palube alebo vykladať, ak minimálny percentuálny podiel lastúrnikov nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ 6. Článok 11 sa mení takto: V odseku 1 písm. a) sa dopĺňa tento pododsek: „Odchylne od prvého pododseku písm. a) nie je zakázané používať alebo držať na palube ku dnu pripevňované žiabrové siete, tenatové splietané siete alebo plotiace siete, ak podmienky stanovené v písmene a) nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ 7. V článku 12 ods. 1 sa dopĺňa tento pododsek: „V prípade morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx], morské organizmy ponechané na palube po vytriedení alebo pri vykládke v zmysle prvého pododseku zahŕňajú všetky ulovené morské organizmy.“ 8. Článok 15 sa nahrádza takto: „Článok 15 1. Morské organizmy vylovené nad rámec povolených percentuálnych podielov uvedených v článku 20 ods. 2, článku 21 ods. 2, článku 22 ods. 2 písm. b), článku 27 ods. 2, článku 29d ods. 5 písm. d), článku 29d ods. 6 písm. d), článku 29d ods. 7 písm. c), článku 29g ods. 2, článku 34b ods. 3 písm. c) a článku 34b ods. 11 a v prílohách I až VII, X a XI, na ktoré sa nevzťahuje povinná vykládka stanovená v článku 15 nariadenia (EÚ) [xxxx], sa nevyložia, ale vrátia do mora pred každou vykládkou. 2. Morské organizmy vylovené nad rámec povolených percentuálnych podielov uvedených v článku 20 ods. 2, článku 21 ods. 2, článku 22 ods. 2 písm. b), článku 27 ods. 2, článku 29d ods. 5 písm. d), článku 29d ods. 6 písm. d), článku 29d ods. 7 písm. c), článku 29g ods. 2, článku 34b ods. 3 písm. c) a článku 34b ods. 11 a v prílohách I až VII, X a XI, na ktoré sa vzťahuje povinná vykládka stanovená v článku 15 nariadenia (EÚ) [xxxx], sa vyložia a započítajú do kvóty. 3. Kapitáni rybárskych plavidiel pred začiatkom rybolovu v akejkoľvek oblasti riadenia počas konkrétneho rybárskeho výjazdu zabezpečia, aby mali počas tohto výjazdu v prípade populácií, na ktoré sa vzťahujú obmedzenia výlovu, také kvóty, ktoré sú dostatočné na pokrytie pravdepodobného zloženia ich úlovkov a povolených percentuálnych podielov.“ 9. Článok 17 sa mení takto: „Morský organizmus nedosahuje požadovanú veľkosť, ak sú jeho rozmery menšie než minimálna ochranná referenčná veľkosť uvedená v prílohe XII pre príslušný druh a príslušnú zemepisnú oblasť.“ 10. Článok 19 sa nahrádza takto: „Článok 19 1. Morské organizmy, ktoré nedosahujú požadovanú veľkosť a patria medzi druh, na ktorý sa nevzťahuje povinná vykládka stanovená v článku 15 nariadenia (EÚ) [xxxx], sa nesmú ponechávať na palube, prekladať na inú loď, vykladať, prenášať, skladovať, predávať, vystavovať ani ponúkať na predaj, ale musia sa okamžite vrátiť do mora. 2. Morské organizmy, ktoré nedosahujú požadovanú veľkosť a patria medzi druh, na ktorý sa vzťahuje povinná vykládka stanovená v článku 15 nariadenia (EÚ) [xxxx], sa ponechajú na palube, vyložia a započítajú do kvóty. Nesmú sa predávať, vystavovať ani ponúkať na predaj na ľudskú spotrebu.“ 11. V článku 20 sa dopĺňa tento odsek 4: „4. V tých prípadoch, keď sa na sleďa vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v odseku 1 tohto článku neuplatňuje. Zakazuje sa však loviť tento druh v zemepisných oblastiach a počas období uvedených v danom odseku. Neželané úlovky sleďa atlantického sa vyložia a započítajú do kvóty.“ 12. V článku 20a sa dopĺňa tento pododsek: „V tých prípadoch, keď sa na sleďa vzťahuje povinná vykládka stanovená v článku 15 nariadenia (EÚ) [xxxx], sa zákaz vykladať úlovky alebo ponechávať ich na palube stanovený v prvom pododseku tohto článku neuplatňuje. Zakazuje sa však loviť tento druh v zemepisnej oblasti a počas období uvedených v danom prvom pododseku. Neželané úlovky sleďa sa vyložia a započítajú do kvóty.“ 13. V článku 21 sa dopĺňa tento odsek 3: „3. V tých prípadoch, keď sa na šprotu vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v odseku 1 tohto článku neuplatňuje. Zakazuje sa však loviť tento druh v zemepisných oblastiach a počas období uvedených v danom odseku. Neželané úlovky šproty sa vyložia a započítajú do kvóty.“ 14. V článku 22 ods. 1 sa dopĺňa tento pododsek: „V tých prípadoch, keď sa na makrelu vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v prvom pododseku tohto odseku neuplatňuje. Zakazuje sa však loviť tento druh v zemepisnej oblasti uvedenej v danom pododseku. Neželané úlovky makrely sa vyložia a započítajú do kvóty.“ 15. V článku 23 ods. 1 sa dopĺňa tento pododsek: „V tých prípadoch, keď sa na ančovičku vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v prvom pododseku tohto odseku neuplatňuje. Zakazuje sa však loviť tento druh s rybárskym výstrojom a v zemepisných oblastiach, ktoré sú uvedené v danom pododseku. Neželané úlovky ančovičiek sa vyložia a započítajú do kvóty.“ 16. V článku 27 sa dopĺňa tento odsek 3: „3. V tých prípadoch, keď sa na ryby druhu Trisopterus esmarkii vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v odseku 1 tohto článku neuplatňuje. Zakazuje sa však loviť tento druh s rybárskym výstrojom a v zemepisnej oblasti, ktoré sú uvedené v danom odseku. Neželané úlovky rýb druhu Trisopterus esmarkii sa vyložia a započítajú do kvóty.“ 17. V článku 29a ods. 1 sa dopĺňa tento pododsek: „V tých prípadoch, keď sa na piesočnicovité vzťahuje povinná vykládka stanovená v článku 15 nariadenia (EÚ) [xxxx], sa zákaz vykladať úlovky alebo ponechávať ich na palube stanovený v prvom pododseku tohto odseku neuplatňuje. Zakazuje sa však loviť tento druh v zemepisnej oblasti uvedenej v danom pododseku. Neželané úlovky piesočnicovitých sa vyložia a započítajú do kvóty.“ 18. Článok 29c sa nahrádza takto: „Článok 29c Treska jednoškvrnná v oblasti Rockall v podoblasti ICES VI 1. Akýkoľvek rybolov, okrem rybolovu lovnými šnúrami, je zakázaný v oblastiach vymedzených loxodrómami, ktoré postupne spájajú tieto súradnice merané podľa súradnicového systému WGS84: – 57o 00′ s. š., 15o 00′ z. d. – 57o 00′ s. š., 14o 00′ z. d. – 56o 30′ s. š., 14o 00′ z. d. – 56o 30′ s. š., 15o 00′ z. d. – 57o 00′ s. š., 15o 00′ z. d.“ 19. Článok 29d sa mení takto: a) V odseku 3 sa dopĺňa tento pododsek: „V tých prípadoch, keď sa na ryby alebo vodné bezchordáty s vonkajšou kostrou uvedené v písmene b) prvého pododseku vzťahuje povinná vykládka stanovená v článku 15 nariadenia (EÚ) [xxxx], sa podmienka stanovená v danom písmene b) nahradí podmienkou, že takéto ryby alebo vodné bezchordáty s vonkajšou kostrou nie sú predmetom daných požiadaviek. Neželané úlovky takýchto rýb alebo vodných bezchordátov s vonkajšou kostrou sa vyložia a započítajú do kvóty.“ b) V odseku 4 sa dopĺňa tento pododsek: „V tých prípadoch, keď sa na ryby uvedené v písmene b) prvého pododseku vzťahuje povinná vykládka stanovená v článku 15 nariadenia (EÚ) [xxxx], sa podmienka stanovená v danom písmene b) nahradí podmienkou, že takéto ryby nie sú predmetom daných požiadaviek. Neželané úlovky takýchto rýb sa vyložia a započítajú do kvóty.“ 20. V článku 29e ods. 2 sa dopĺňa tento pododsek: „V tých prípadoch, keď sa na ryby uvedené v písmene b) prvého pododseku vzťahuje povinná vykládka stanovená v článku 15 nariadenia (EÚ) [xxxx], sa podmienka stanovená v danom písmene b) nahradí podmienkou, že takéto ryby nie sú predmetom daných požiadaviek. Neželané úlovky takýchto rýb sa vyložia a započítajú do kvóty.“ 21. V článku 29f sa vkladá tento odsek 1a: „1a. V tých prípadoch, keď sa na mieňa modrého vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v odseku 1 tohto článku neuplatňuje. Zakazuje sa však loviť tento druh v období a v oblastiach uvedených v danom odseku. Neželané úlovky mieňa modrého sa vyložia a započítajú do kvóty.“ 22. V článku 32 ods. 2 sa dopĺňa tento pododsek: „V prípade morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx], úlovky, ktoré sa smú v súlade so zákonom ponechať na palube v zmysle písmena b) bodu i) prvého pododseku tohto článku, zahŕňajú všetky ulovené morské organizmy.“ 23. Článok 35 sa vypúšťa. 24. Prílohy sa menia v súlade s prílohou I k tomuto nariadeniu. Článok 2 Zmeny nariadenia (ES) č. 2187/2005 Nariadenie (ES) č. 2187/2005 sa mení takto: 1. V článku 2 sa dopĺňa toto písmeno p): „p) „neželané úlovky“ sú náhodné úlovky morských organizmov, ktorých lov je za relevantných okolností zakázaný.“ 2. Článok 3 sa mení takto: a) V odseku 1 sa dopĺňa tento pododsek: „Lov druhov uvedených v prílohách I až V s použitím veľkosti ôk, ktorá sa neuvádza v týchto prílohách pre daný druh, je zakázaný.“ b) V odseku 3 sa dopĺňa tento pododsek: „Odchylne od prvého pododseku ponechávanie úlovkov na palube alebo ich vykládka nie sú zakázané, ak podmienky stanovené v danom pododseku nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ c) V odseku 6 sa dopĺňa tento pododsek: „Odchylne od prvého pododseku vykládky nie sú zakázané, ak podmienky stanovené v danom pododseku nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ 3. Článok 4 sa mení takto: a) V odseku 1 sa dopĺňa tento pododsek: „V prípade morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx], množstvá ponechané na palube po vytriedení alebo vyložené v zmysle prvého pododseku zahŕňajú všetky ulovené morské organizmy.“ b) V odseku 2 sa dopĺňa tento pododsek: „V prípade morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx], množstvá ponechané na palube v zmysle prvého pododseku zahŕňajú všetky ulovené morské organizmy.“ 4. Článok 12 sa nahrádza takto: „Článok 12 Dosahovanie požadovaného percenta úlovku „1. Neželané úlovky morských organizmov nad povolené percento uvedené v prílohách II a III, na ktoré sa vzťahuje povinná vykládka stanovená v článku 15 nariadenia EÚ [xxxx], sa vyložia a započítajú do kvóty. 2. Kapitáni všetkých rybárskych plavidiel pred začiatkom rybolovu v akejkoľvek oblasti riadenia počas konkrétneho rybárskeho výjazdu zabezpečia, aby mali počas tohto výjazdu v prípade populácií, na ktoré sa vzťahujú obmedzenia výlovu, také kvóty, ktoré sú dostatočné na pokrytie pravdepodobného zloženia ich úlovkov a percentuálnych podielov stanovených v prílohách II a III. 3. Úlovky morských organizmov nad povolené percento uvedené v prílohách II a III, na ktoré sa nevzťahuje povinná vykládka stanovená v článku 15 nariadenia EÚ [xxxx], sa nesmú vyložiť, ale sa musia vrátiť do mora pred každou vykládkou.“ 5. Článok 14 ods. 1 sa mení takto: „1. Morský organizmus sa považuje za nedosahujúci požadovanú veľkosť, ak sú jeho rozmery menšie než minimálna ochranná referenčná veľkosť uvedená v prílohe IV pre príslušný druh a príslušnú zemepisnú oblasť.“ 6. Článok 15 sa mení takto: a) Odsek 1 sa nahrádza takto: „1. Morské organizmy, ktoré nedosahujú požadovanú veľkosť a patria medzi druhy, na ktoré sa nevzťahuje povinná vykládka stanovená v článku 15 nariadenia (EÚ) [xxxx], sa nesmú ponechávať na palube, prekladať na inú loď, vykladať, prenášať, skladovať, predávať, vystavovať ani ponúkať na predaj, ale musia sa okamžite vrátiť do mora.“ b) Dopĺňa sa tento odsek 3: „3. Morské organizmy, ktoré nedosahujú požadovanú veľkosť a patria medzi druhy, na ktoré sa vzťahuje povinná vykládka stanovená v článku 15 nariadenia (EÚ) [xxxx], sa ponechajú na palube, vyložia a započítajú do kvóty. Nesmú sa predávať, vystavovať ani ponúkať na predaj na ľudskú spotrebu.“ 7. Článok 17 sa mení takto: a) V odseku 1 sa dopĺňa tento pododsek: „V tých prípadoch, keď sa na lososa obyčajného (Salmo salar) alebo pstruha obyčajného (Salmo trutta) vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať tieto druhy na palube stanovený v prvom pododseku tohto článku neuplatňuje. Zakazuje sa však loviť tieto druhy v zemepisných oblastiach a počas období uvedených v danom pododseku. Neželané úlovky lososa obyčajného (Salmo salar) alebo pstruha obyčajného (Salmo trutta) sa vyložia a započítajú do kvóty.“ b) V odseku 3 sa dopĺňa tento pododsek: „3. Odchylne od odsekov 1 a 3 je povolené ponechávať na palube lososa obyčajného (Salmo salar) a pstruha obyčajného (Salmo trutta) a loviť ich pascovými sieťami.“ 8. Prílohy sa menia v súlade s prílohou II k tomuto nariadeniu. Článok 3 Zmeny nariadenia (ES) č. 1967/2006 Nariadenie (ES) č. 1967/2006 sa mení takto: 1. V článku 2 sa dopĺňa tento odsek 18: „18. „neželané úlovky“ sú náhodné úlovky morských organizmov, ktorých lov je za relevantných okolností zakázaný.“ 2. Článok 15 sa mení takto: a) Odsek 1 sa nahrádza takto: „1. Zakazuje sa loviť morské organizmy, ktoré patria medzi druhy vymenované v prílohe III a ktoré nedosahujú minimálnu ochrannú referenčnú veľkosť uvedenú v danej prílohe pre príslušný druh (ďalej len „nedostatočne veľké morské organizmy“). Neželané úlovky nedostatočne veľkých morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx], sa musia ponechať na palube a vyložiť.“ Nesmú sa predávať, vystavovať ani ponúkať na predaj na ľudskú spotrebu. Neželané úlovky nedostatočne veľkých morských organizmov, na ktoré sa nevzťahuje povinná vykládka stanovená v článku 15 nariadenia (EÚ) [xxxx], sa nesmú ponechávať na palube, prekladať na inú loď, vykladať, prenášať, skladovať, predávať, vystavovať ani ponúkať na predaj.“ b) Článok 3 sa vypúšťa. 3. Článok 16 ods. 1 sa nahrádza takto: „1. Odchylne od článku 15 ods. 1 možno nedostatočne veľké morské organizmy loviť, ponechávať na palube, prekladať na inú loď, vykladať, prenášať, skladovať, predávať, vystavovať alebo ponúkať na predaj živé na účely priameho opätovného zarybňovania alebo transplantácie s povolením a pod dohľadom členského štátu, v ktorom sa tieto činnosti uskutočňujú.“ 4. Prílohy sa menia v súlade s prílohou III k tomuto nariadeniu. Článok 4 Zmeny nariadenia (ES) č. 1098/2007 Nariadenie (ES) č. 1098/2007 sa mení takto: 1. V článku 3 sa dopĺňa toto písmeno g): „g) „neželané úlovky“ sú náhodné úlovky morských organizmov, ktorých lov je za relevantných okolností zakázaný.“ 2. V článku 8 ods. 2 sa dopĺňa tento pododsek: „V tých prípadoch, keď sa na tresku vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v prvom pododseku neuplatňuje. Zakazuje sa však loviť tento druh pomocou unášaných lovných šnúr v zemepisných oblastiach a počas období uvedených v odseku 1. Neželané úlovky tresky sa vyložia a započítajú do kvóty.“ 3. V článku 9 ods. 3 sa dopĺňa tento pododsek: „V tých prípadoch, keď sa na tresku vzťahuje povinná vykládka stanovená v článku 15 nariadenia (EÚ) [xxxx], sa zákaz ponechávať úlovky na palube stanovený v prvom pododseku neuplatňuje. Zakazuje sa však loviť tento druh pomocou rybárskeho výstroja uvedeného v odseku 2 v zemepisných oblastiach a počas obdobia uvedeného v odseku 1. Neželané úlovky tresky sa vyložia a započítajú do kvóty.“ Článok 5 Zmeny nariadenia (ES) č. 254/2002 Nariadenie (ES) č. 254/2002 sa mení takto: 1. V článku 3 ods. 1 sa dopĺňa tento pododsek: „Odchylne od prvého pododseku vykládky nie sú zakázané, ak podmienky stanovené v danom pododseku nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ 2. V článku 4 sa dopĺňa tento pododsek: „Odchylne od prvého pododseku vykládky nie sú zakázané, ak podmienky stanovené v danom pododseku nemožno dodržať, lebo došlo k vyloveniu neželaných úlovkov morských organizmov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ Článok 6 Zmeny nariadenia (ES) č. 2347/2002 Nariadenie (ES) č. 2347/2002 sa mení takto: 1. V článku 2 sa dopĺňa toto písmeno f): „f) „neželané úlovky“ znamenajú náhodné úlovky morských organizmov, ktorých lov je za relevantných okolností zakázaný.“ 2. V článku 3 ods. 1 sa druhý pododsek nahrádza takto: „Rybárskym plavidlám, ktoré nemajú povolenie na hlbokomorský rybolov, sa zakazuje lov hlbokomorských druhov v objeme nad 100 kg pri každom výjazde na more.“ Hlbokomorské druhy v objeme nad 100 kg ulovené takýmito plavidlami sa nesmú ponechávať na palube, prekladať na inú loď ani vykladať. Odchylne od druhého pododseku ponechávanie úlovkov, ich prekladanie na inú loď a vykládka nie sú zakázané, ak sa hranica 100 kg stanovená v danom pododseku prekročí, lebo došlo k vyloveniu neželaných úlovkov hlbokomorských druhov, na ktoré sa vzťahuje povinná vykládka stanovená v článku 15 nariadenia (EÚ) [xxxx]. Tieto neželané úlovky sa vyložia a započítajú do kvóty.“ KAPITOLA 2 Kontrolné opatrenia Článok 7 Zmeny nariadenia (ES) č. 1224/2009 Nariadenie (ES) č. 1224/2009 sa týmto mení takto: 1. Článok 7 ods. 1 sa mení takto: a) Písmeno e) sa nahrádza takto: „e) povinnej vykládke v niektorých alebo všetkých rybolovných oblastiach v zmysle článku 15 nariadenia (EÚ) [xxxx].“ b) Vkladá sa toto písmeno f): „f) iným prípadom stanoveným v právnych predpisoch Únie.“ 2. Článok 14 sa mení takto: a) Odsek 1 sa nahrádza takto: „1. Bez toho, aby boli dotknuté osobitné ustanovenia uvedené vo viacročných plánoch, kapitáni rybárskych plavidiel Únie s celkovou dĺžkou 10 metrov alebo viac vedú rybársky denník o svojich operáciách, v ktorom osobitne uvádzajú množstvá každého druhu chyteného a ponechaného na palube.“ b) V odseku 2 sa písmeno f) nahrádza takto: „f) odhadované množstvá každého druhu v kilogramoch živej hmotnosti alebo prípadne počet jednotlivých kusov vrátane osobitnej podpoložky uvádzajúcej množstvá alebo jednotlivé kusy, ktoré nedosahujú uplatniteľnú minimálnu ochrannú referenčnú veľkosť;“ c) Odsek 3 sa nahrádza takto: „Povolená miera tolerancie odhadov množstiev rýb ponechaných na palube zaznamenaných do rybárskeho denníka v kilogramoch je 10 % pre všetky druhy. Ak je v prípade jedného alebo viacerých druhov celkový úlovok nižší než 50 kilogramov za každý druh, povolená miera tolerancie je 20 %.“ d) Odsek 4 sa nahrádza takto: „4. Kapitáni rybárskych plavidiel Únie zaznamenajú do rybárskeho denníka aj všetky odhadované odhodenia v objemovom vyjadrení v prípade všetkých druhov.“ 3. V článku 17 ods. 1 sa písmená e) a f) nahrádzajú takto: „e) množstvá jednotlivých druhov zaznamenané v rybárskom denníku vrátane osobitnej podpoložky uvádzajúcej množstvá kusov, ktoré nedosahujú uplatniteľnú minimálnu ochrannú referenčnú veľkosť; f) množstvá jednotlivých druhov, ktoré sa majú vyložiť alebo preložiť na inú loď, vrátane osobitnej podpoložky uvádzajúcej množstvá kusov, ktoré nedosahujú uplatniteľnú minimálnu ochrannú referenčnú veľkosť.“ 4. Článok 21 sa mení takto: a) Odsek 1 sa nahrádza takto: „1. Bez toho, aby boli dotknuté osobitné ustanovenia uvedené vo viacročných plánoch, kapitáni plavidiel Únie s celkovou dĺžkou 10 metrov alebo viac zapojení do operácie prekládky vyplnia vyhlásenie o prekládke, v ktorom osobitne uvádzajú množstvá každého preloženého alebo naloženého druhu.“ b) V odseku 2 sa písmeno c) nahrádza takto: „c) odhadované množstvá každého druhu v kilogramoch hmotnosti produktu rozpísané podľa druhu úpravy produktu alebo prípadne počet jednotlivých kusov vrátane osobitnej podpoložky uvádzajúcej množstvá alebo jednotlivé kusy, ktoré nedosahujú uplatniteľnú minimálnu ochrannú referenčnú veľkosť;“ c) Odsek 3 sa nahrádza takto: „Povolená miera tolerancie odhadov množstiev rýb preložených na inú loď zaznamenaných vo vyhlásení o prekládke v kilogramoch je 10 % pre všetky druhy. Ak je v prípade jedného alebo viacerých druhov celkový úlovok nižší než 50 kilogramov za každý druh, povolená miera tolerancie je 20 %.“ 5. V článku 23 ods. 2 sa písmeno c) nahrádza takto: „c) množstvá každého druhu v kilogramoch hmotnosti produktu rozpísané podľa druhu úpravy produktu alebo prípadne počet jednotlivých kusov vrátane osobitnej podpoložky uvádzajúcej množstvá alebo jednotlivé kusy, ktoré nedosahujú uplatniteľnú minimálnu ochrannú referenčnú veľkosť;“ 6. Za článok 25 sa vkladá tento článok 25a: „Článok 25a Diaľkové elektronické monitorovanie 1. Rybárske plavidlá, ktoré sú v súlade s právnymi predpismi Únie alebo rozhodnutím členského štátu povinné používať diaľkové elektronické monitorovanie na účely monitorovania povinnej vykládky stanovenej v článku 15 nariadenia (EÚ) [xxxx], musia mať nainštalované zariadenia diaľkového elektronického monitorovacieho systému. Tento systém prostredníctvom kamier zabezpečuje neustále zaznamenávanie údajov o rybolovných činnostiach a súvisiacich činnostiach, ako aj o spracúvaní úlovku. 2. Rybárske plavidlá uvedené v odseku 1 musia byť vybavené: a) odstrániteľnými zariadeniami na uchovávanie údajov schválenými príslušnými orgánmi, v ktorých sa neustále uchovávajú všetky zábery rybolovných činností, a b) snímačmi pripojenými k systémom ovládajúcim rybársky výstroj a k navijaku alebo sieťovému bubnu, ktoré zaznamenávajú všetky pohyby súvisiace s nastavovaním a vyťahovaním rybárskeho výstroja. 3. Diaľkové elektronické monitorovacie systémy nainštalované na palube rybárskych plavidiel musia fungovať plne automaticky, nesmú umožniť vstup alebo výstup nepravdivých údajov o polohe a nesmú sa dať ručne prestaviť. 4. Členské štáty zabezpečia, aby mali technickú kapacitu na analýzu a účinné využívanie informácií z diaľkového elektronického monitorovacieho systému. 5. Komisia je splnomocnená prijať v súlade s článkom 119a delegované akty týkajúce sa: a) údajov, ktoré sa majú zaznamenávať a spracúvať prostredníctvom diaľkových elektronických monitorovacích systémov; b) povinností kapitánov súvisiacich s diaľkovými elektronickými monitorovacími systémami; c) opatrení, ktoré sa majú prijať v prípade technickej poruchy alebo nefunkčnosti diaľkových elektronických monitorovacích systémov; d) spravodajských povinností členských štátov súvisiacich s používaním diaľkových elektronických monitorovacích systémov. 6. Komisia ustanoví prostredníctvom vykonávacích aktov podrobné pravidlá týkajúce sa: a) požiadaviek na diaľkové elektronické monitorovacie systémy; b) špecifikácií diaľkových elektronických monitorovacích systémov; c) kontrolných opatrení, ktoré má prijať vlajkový členský štát; d) prístupu Komisie k údajom z diaľkových elektronických monitorovacích systémov. Uvedené vykonávacie akty sa prijmú v súlade s postupom preskúmania podľa článku 119 ods. 2.“ 7. Článok 33 sa mení takto: a) V odseku 2 sa písmeno a) nahrádza takto: „a) o množstve rýb z každej populácie alebo skupiny populácií podliehajúcich TAC alebo kvótam vyloženým počas predchádzajúceho mesiaca vrátane osobitnej podpoložky uvádzajúcej množstvá, ktoré nedosahujú uplatniteľnú minimálnu ochrannú referenčnú veľkosť, a“ b) Odsek 6 sa nahrádza takto: „6. Úlovky chytené v rámci vedeckého výskumu, ktoré sa uvedú na trh a predajú, prípadne aj vrátane tých, ktoré nedosahujú uplatniteľnú minimálnu ochrannú referenčnú veľkosť, sa započítajú do kvóty platnej pre vlajkový členský štát, ak prekročia 2 % dotknutej kvóty. Na vedeckovýskumné cesty, počas ktorých sa tieto úlovky chytili, sa neuplatňuje článok 12 ods. 2 nariadenia Rady (ES) č. 199/2008 z 25. februára 2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva[15].“ 8. Vkladajú sa tieto články 49a, 49b a 49c: „Článok 49a Oddelené skladovanie úlovkov, ktoré nedosahujú minimálnu ochrannú referenčnú veľkosť 1. Všetky úlovky, ktoré nedosahujú uplatniteľnú minimálnu ochrannú referenčnú veľkosť a ktoré sa ponechajú na palube rybárskeho plavidla Únie, sa musia umiestniť do škatúľ, nádob alebo kontajnerov osobitne pre každú populáciu takým spôsobom, že ich možno odlíšiť od ostatných škatúľ, nádob alebo kontajnerov. 2. Je zakázané ponechávať na palube rybárskeho plavidla Únie v akejkoľvek škatuli, nádobe alebo kontajneri akékoľvek množstvo úlovkov, ktoré nedosahujú uplatniteľnú minimálnu ochrannú referenčnú veľkosť, zmiešané s akýmkoľvek iným produktom rybného hospodárstva. 3. Odseky 2 a 3 sa neuplatňujú: – ak úlovky obsahujú viac než 80 % tresky koruškovitej a piesočnicovitých ulovených na inú než ľudskú spotrebu alebo jedného alebo viacerých z týchto druhov: – makrela atlantická; – sleď atlantický; – stavrida; – treska belasá; – ryby čeľade Caproidae; – sardela európska; – striebristka; – sardinka európska; – šprota severná. – na rybárske plavidlá s celkovou dĺžkou menej ako 12 metrov, ak úlovky, ktoré nedosahujú minimálnu ochrannú referenčnú veľkosť, boli roztriedené, odvážené a zaznamenané v rybárskom denníku. 4. V prípadoch uvedených v odseku 3 členské štáty monitorujú zloženie úlovkov odoberaním vzoriek.“ „Článok 49b Pravidlo de minimis Členské štáty zabezpečia, aby úlovky, na ktoré sa vzťahuje výnimka de minimis uvedená v článku 15 ods. 5 písm. c) nariadenia (EÚ) [xxxx], neprekročili percentuálny podiel výnimky stanovený v príslušnom opatrení Únie.“ „Článok 49c Vykládka úlovkov, ktoré nedosahujú minimálnu ochrannú referenčnú veľkosť Ak sa úlovky, ktoré nedosahujú minimálnu ochrannú referenčnú veľkosť, vyložia, príslušné orgány zabezpečia, že sa tieto úlovky budú skladovať takým spôsobom, aby sa dali odlíšiť od produktov rybného hospodárstva určených na ľudskú spotrebu.“ 9. V článku 56 sa odsek 1 nahrádza takto: „1. Každý členský štát nesie zodpovednosť za kontrolu uplatňovania pravidiel spoločnej politiky v oblasti rybného hospodárstva na svojom území na všetkých stupňoch obchodovania s produktmi rybolovu a akvakultúry od prvého predaja po maloobchodný predaj vrátane prepravy. Členské štáty zabezpečia najmä, aby sa produkty rybného hospodárstva, ktoré nedosahujú minimálnu ochrannú referenčnú veľkosť a na ktoré sa vzťahuje povinná vykládka uvedená v článku 15 nariadenia (EÚ) [xxxx], používali výhradne na iné účely ako na priamu ľudskú spotrebu.“ 10. V článku 58 ods. 5 sa písmeno e) nahrádza takto: „e) množstvá každého druhu v kilogramoch vyjadrené v čistej hmotnosti alebo prípadne počet jednotlivých kusov vrátane osobitnej podpoložky uvádzajúcej množstvá alebo jednotlivé kusy, ktoré nedosahujú uplatniteľnú minimálnu ochrannú referenčnú veľkosť;“ 11. V článku 64 sa odsek 1 mení takto: a) Písmeno f) sa nahrádza takto: „f) množstvá každého druhu v kilogramoch hmotnosti produktu rozpísané podľa druhu úpravy produktu alebo prípadne počet jednotlivých kusov vrátane osobitnej podpoložky uvádzajúcej množstvá alebo jednotlivé kusy, ktoré nedosahujú uplatniteľnú minimálnu ochrannú referenčnú veľkosť;“ b) Vkladá sa toto nové písmeno ha): „ha) ak je to vhodné, miesto určenia produktov rybného hospodárstva, ktoré nedosahujú uplatniteľnú minimálnu ochrannú referenčnú veľkosť a ktorých použitie je v súlade s článkom 15 nariadenia (EÚ) [xxxx] obmedzené na iné účely ako na ľudskú spotrebu;“ 12. V článku 66 ods. 3 sa písmeno e) nahrádza takto: „e) množstvá každého druhu v kilogramoch hmotnosti produktu rozpísané podľa druhu úpravy produktu alebo prípadne počet jednotlivých kusov vrátane osobitnej podpoložky uvádzajúcej množstvá alebo jednotlivé kusy, ktoré nedosahujú uplatniteľnú minimálnu ochrannú referenčnú veľkosť;“ 13. V článku 68 ods. 5 sa písmeno d) nahrádza takto: „d) množstvá každého prepravovaného druhu v kilogramoch hmotnosti produktu rozpísané podľa druhu úpravy produktu alebo prípadne počet jednotlivých kusov vrátane osobitnej podpoložky uvádzajúcej množstvá alebo jednotlivé kusy, ktoré nedosahujú uplatniteľnú minimálnu ochrannú referenčnú veľkosť;“ 14. Vkladá sa tento článok 73a: „Článok 73a Kontrolní pozorovatelia na monitorovanie povinnej vykládky Bez toho, aby bol dotknutý článok 73 ods. 1, členské štáty môžu na palubu rybárskych plavidiel plaviacich sa pod ich vlajkou povolať kontrolných pozorovateľov na monitorovanie rybolovu, na ktorý sa vzťahuje povinná vykládka stanovená v článku 15 nariadenia (EÚ) [xxxx]. Na týchto kontrolných pozorovateľov sa uplatňuje článok 73 ods. 2 až 9.“ 15. V článku 90 ods. 1 sa písmeno c) nahrádza takto: „c) prípady, ak sa na palubu rybárskeho plavidla nevytiahnu alebo sa na nej neponechajú a nevyložia akékoľvek úlovky druhov, ktoré podliehajú kvóte alebo na ktoré sa vzťahuje povinná vykládka stanovená v článku 15 nariadenia (EÚ) [xxxx], s výnimkou prípadov, v ktorých by takéto vytiahnutie na palubu a ponechanie na nej a vykládka takýchto úlovkov boli v rozpore s povinnosťami stanovenými v pravidlách spoločnej politiky v oblasti rybného hospodárstva, pokiaľ ide o druhy rybolovu a rybolovné zóny, na ktoré sa tieto pravidlá vzťahujú.“ 16. V článku 92 sa odsek 1 nahrádza takto: „1. Členské štáty uplatňujú bodový systém za závažné porušenia uvedené v článku 42 ods. 1 písm. a) nariadenia Rady (ES) č. 1005/2008 a za porušenie povinnosti vytiahnuť na palubu rybárskeho plavidla a ponechať na nej a vyložiť akékoľvek úlovky druhov, ktoré podliehajú kvóte alebo na ktoré sa vzťahuje povinná vykládka stanovená v článku 15 nariadenia (EÚ) [xxxx], na základe ktorého sa držiteľovi licencie na rybolov pridelí primeraný počet bodov v dôsledku porušenia pravidiel spoločnej politiky v oblasti rybného hospodárstva.“ 17. Článok 105 sa mení takto: a) V odseku 2 sa tabuľka nahrádza takto: „ Rozsah prekročenia vo vzťahu k povoleným vykládkam || Koeficient násobenia Do výšky 10 % || Prekročenie * 1,0 Nad 10 % do 20 % || Prekročenie * 1,2 Nad 20 % do 40 % || Prekročenie * 1,4 Nad 40 % do 50 % || Prekročenie * 1,8 Akékoľvek ďalšie prekročenie nad 50 % || Prekročenie * 2,0 “ b) Odsek 3 sa nahrádza takto: „3. Okrem koeficientov násobenia uvedených v odseku 2 a za predpokladu, že rozsah prekročenia, pokiaľ ide o povolené vykládky, presiahne 10 %, sa použije koeficient násobenia 1,5, ak: 1. členský štát opakovane prekročil svoju kvótu, prídel alebo podiel na populácii alebo na skupine populácií v priebehu predchádzajúcich dvoch rokov a takéto prekročenia boli predmetom odpočítania uvedeného v odseku 2 alebo 2. ak dostupné vedecké, technické a hospodárske odporúčania, a najmä správy, ktoré vypracoval STECF, uvádzajú, že takéto prekročenie predstavuje závažné porušenie ochrany dotknutých populácií, alebo 3. ak daná populácia podlieha plánu hospodárenia.“ c) Odsek 3a sa vypúšťa. 18. Článok 106 sa mení takto: a) V odseku 2 sa tabuľka nahrádza takto: „ Rozsah prekročenia dostupného rybolovného úsilia || Koeficient násobenia Do výšky 10 % || Prekročenie * 1,0 Nad 10 % do 20 % || Prekročenie * 1,2 Nad 20 % do 40 % || Prekročenie * 1,4 Nad 40 % do 50 % || Prekročenie * 1,8 Akékoľvek ďalšie prekročenie nad 50 % || Prekročenie * 2,0 “ 19. Vkladá sa tento článok 119a: „Článok 119a Vykonávanie delegovania právomoci 1. Právomoc prijímať delegované akty sa Komisii udeľuje za podmienok stanovených v tomto článku. 2. Delegovanie právomocí uvedené v článku 25a ods. 5 sa udeľuje na dobu neurčitú. 3. Delegovanie právomocí podľa článku 25a ods. 5 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomocí, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť. 4. Komisia oznamuje delegovaný akt hneď po prijatí súčasne Európskemu parlamentu a Rade. 5. Delegovaný akt prijatý podľa článku 25a ods. 5 nadobudne účinnosť, len ak Európsky parlament alebo Rada voči nemu nevzniesli námietku v lehote 2 mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o 2 mesiace.“ KAPITOLA 3 ZÁVEREČNÉ USTANOVENIA Článok 8 Zrušovacie ustanovenia Nariadenie (ES) č. 1434/98 sa zrušuje. Odkazy na zrušené nariadenie sa považujú za odkazy na toto nariadenie. Článok 9 Nadobudnutie účinnosti Toto nariadenie nadobúda účinnosť [xxx] dňom po jeho uverejnení v Úradnom vestníku Európskej únie. Uplatňuje sa od … Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] KOM(2011) 425 v konečnom znení. Návrh nariadenia Európskeho parlamentu a Rady o spoločnej rybárskej politike [2] http://ec.europa.eu/fisheries/reform/sec_2011_891_en.pdf [3] „Rada vzala na vedomie a schvaľuje zámer Komisie preskúmať a v prípade potreby navrhnúť odstránenie súvisiacich kontrolných a technických opatrení v dostatočnom predstihu predtým, než povinná vykládka nadobudne účinnosť.“ [4] Ú. v. ES L 125, 27.4.1998, s. 1. [5] Ú. v. EÚ L 78, 20.3.2013, s. 1. [6] Ú. v. EÚ L 349, 31.12.2005, s. 1. [7] Ú. v. EÚ L 409, 30.12.2006, s. 11. [8] Ú. v. EÚ L 248, 22.9.2007, s. 1. [9] Ú. v. ES L 191, 7.7.1998, s. 10. [10] Ú. v. ES L 41, 13.2.2002, s. 1. [11] Ú. v. ES L 351, 28.12.2002, s. 6. [12] Ú. v. EÚ L 343, 22.12.2009, s. 1. [13] SEK(2011) 891 [14] Ú. v. EÚ C , , s. . [15] Ú. v. EÚ L 60, 5.3.2008, s. 1.